RESOLUCIÓN do 28 de outubro de 2010 pola que se modifica o prazo de xustificación da execución das actuacións subvencionables establecidas na Resolución do 22 de xullo de 2010, pola que se establecen as bases reguladoras que rexerán as axudas e subvencións a entidades locais para apoio aos centros de información ás mulleres.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 02/11/2010

O Servizo Galego de Promoción da Igualdade do Home e da Muller (SGI), organismo autónomo de carácter administrativo, adscrito á Secretaría Xeral da Igualdade da Presidencia da Xunta de Galicia, en virtude do establecido na disposición adicional do Decreto 82/2009, do 21 de abril, e creado pola Lei 3/1991, do 14 de xaneiro, ten atribuídas, entre outras funcións, a achega de información e asesoramento especializado ás mulleres, facilitar a súa formación cara á mellora da súa empregabilidade, así como incentivar a súa participación na vida política, económica, cultural, educativa e social.
No exercicio das súas funcións, ao organismo correspóndelle executar as medidas definidas para a consecución efectiva da igualdade das mulleres, levar a cabo plans e programas de acción e colaborar no desenvolvemento de actuacións que realicen as administracións locais a prol dos obxectivos establecidos na Lei 3/1991, do 14 de xaneiro, así como cooperar con todas as entidades que polos seus fins ou actividades contribúan á consecución dos obxectivos previstos nesta lei. Dentro deste marco de actuación está a convocatoria dirixida ás entidades locais titulares de centros de información ás mulleres acreditados conforme ao disposto no Decreto 182/2004, do 22 de xullo, polo que se regulan os centros de información ás mulleres.
Dentro dese marco de actuacións ditouse a Resolución do 22 de xullo de 2010, pola que se establecen as bases reguladoras que rexerán as axudas e subvencións a entidades locais para apoio aos centros de información ás mulleres (Diario Oficial de Galicia nº 140, do 23 de xullo).
No artigo 5º da Resolución do 22 de xullo de 2010 establécese que a xustificación das axudas concedidas terá lugar nos seguintes prazos:
a) As axudas correspondentes á liña 1 do artigo 1º das bases reguladoras poderán xustificarse ata o 30 de novembro de 2010.
b) As axudas correspondentes á liña 2 do artigo 1º das bases reguladoras poderán xustificarse ata o 15 de novembro de 2010.
Non obstante, por causas sobrevidas de carácter técnico así como atrasos na recepción da documentación, produciuse un atraso nas resolucións dos expedientes, de modo que os prazos establecidos para a xustificación das accións subvencionadas resultan de difícil cumprimento para as entidades beneficiarias.
Con base no exposto, considérase necesario para facer viable o proceso de xestión e garantir a maior eficacia posible da convocatoria destas axudas, e dado que non se causa prexuízo a terceiros, en aplicación do artigo 45 do Regulamento da Lei galega de subvencións (Decreto 11/2009, do 8 de xaneiro), proceder a ampliación dos prazos inicialmente establecidos.
De acordo con todo o indicado anteriormente e no uso das atribucións que me foron conferidas,
DISPOÑO:
Artigo único.-Ampliar ata o día 15 de decembro de 2010 os prazos de xustificación previstos nas alíneas a) e b) do artigo 5º da Resolución do 22 de xullo de 2010.
Disposición adicional
A modificación do prazo de presentación das xustificacións previstas nesta resolución non supón a apertura dun novo prazo de presentación de solicitudes establecido na Resolución do 22 de xullo de 2010.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de outubro de 2010.
P.S. (Resolución 4-5-2009)
Marta González Vázquez
Secretaria xeral da Igualdade